Un sucevean care s-a dat drept femeie pe o rețea de socializare și a reușit să-l facă pe un bărbat să-i trimită, în mai multe tranșe, circa 20.000 de lei, a ajuns pe mâna polițiștilor specializați în combaterea criminalității organizate din județul Timiș. Bărbatul de 35 de ani este acuzat acum de comiterea infracțiunii de fraudă informatică și a fost reținut pentru 24 de ore în spatele gratiilor.

Cercetările instrumentate de Brigada de Combatere a Criminalității Organizate Timișoara, Serviciul de Combatere a Criminalității Informatice, sub coordonarea Parchetului de pe lângă Judecătoria Timișoara, a scos la iveală faptul că, începând cu luna februarie a anului 2016, bărbatul de 35 de ani din Suceava a creat un cont fals pe o rețea de socializare, utilizând identitatea unei femei, și a corespondat cu un bărbat. De-a lungul timpului, autorul a reușit să-l inducă în eroare pe cel cu care coresponda și l-a determinat pe acesta să-i trimită, în repetate rânduri, bani prin intermediul unui sistem de transfer rapid. În toată această perioadă până la identificarea suspectului, victima i-a trimis mai multe sume de bani, în valoare de peste 20.000 de lei. În urma identificării celui care a comis infracțiunea, au fost dispuse două percheziții domiciliare la două adrese din Suceava. Perchezițiile la care au participat luni polițiști specializați în combaterea criminalității organizate din Timiș și Suceava au avut drept scop administrarea de probe într-un dosar penal, deschis pe numele bărbatului de 35 de ani. De la cele două adrese au fost ridicate, pentru continuarea cercetărilor, două telefoane mobile, o tabletă și alte documente. Față de bărbatul de 35 de ani s-au demarat cercetările sub aspectul comiterii de către acesta a infracțiunii de fraudă informatică. El a fost reținut pentru 24 de ore, fiind introdus în Centrul de Reținere și Arestare Preventivă din cadrul Inspectoratului de Poliție Județean Timiș. La această acțiune au participat și polițiști din cadrul structurilor de combaterea criminalității organizate din județele Cluj și Alba și luptători ai Serviciului pentru Acțiuni Speciale Suceava. După expirarea ordonanței de reținere, bărbatul de 35 de ani va fi audiat de procurori, care încearcă luarea unei măsuri restrictive față de acesta.